PAP วางเป้าปี 65 ปริมาณขายเหล็กแตะ 4 แสนตัน รับรัฐ-เอกชนลุยลงทุนต่อเนื่อง
PAP วางเป้าปี 65 ปริมาณขายเหล็กแตะ 4 แสนตัน รับรัฐ-เอกชนลุยลงทุนต่อเนื่อง พร้อมชู 6 กลยุทธ์ขับเคลื่อนธุรกิจเติบโตยั่งยืน 
PAP วางเป้าปี 65 ปริมาณขายเหล็กแตะ 4 แสนตัน รับรัฐ-เอกชนลุยลงทุนต่อเนื่อง พร้อมชู 6 กลยุทธ์ขับเคลื่อนธุรกิจเติบโตยั่งยืน
24 มี.ค. 2565

นายฐิจกร อุษยาพร ประธานเจ้าหน้าที่การตลาด บริษัท แปซิฟิกไพพ์ จำกัด (มหาชน) หรือ PAP เปิดเผยว่า บริษัทตั้งเป้าหมายรายได้เติบโต 5-7% หรือมีปริมาณการขายที่ราว 400,000 ตัน ตามการเติบโตของอุตสาหกรรมเหล็กที่คาดว่าจะมีการเติบโต 3-5% หลังจากสถานการณ์การแพร่ระบาดของเชื้อไวรัสโควิด-19 สามารถควบคุมดูแลได้ และมีการผ่อนคลายมาตรการต่างๆมากยิ่งขึ้น โดยภาครัฐยังคงเดินหน้าลงทุนโครงการโครงสร้างพื้นฐานอย่างต่อเนื่อง และภาคเอกชนในหลายๆอุตสาหกรรมเริ่มกลับมาลงทุนมากยิ่งขึ้น โดยในปี 64 บริษัทมีสัดส่วนยอดขายจากผู้ค้ารายย่อย 64% โมเดิร์นเทรด 11% อุตสาหกรรมก่อสร้าง 14% และอื่นๆ 11%
ปัจจุบัน บริษัทมีกำลังการผลิต 450,000 ต่อปี จากโรงงาน 4 แห่ง คือ โรงงานศูนย์พระประแดง โรงงานศูนย์มหาชัย 1 โรงงานศูนย์มหาชัย 2 และโรงงานศูนย์มหาชัย 3 สามารถผลิตท่อเหล็กขนาดใหญ่พิเศษที่มีความหนาถึง 12.70 มิลิเมตร และท่อเหล็กขนาด 10-16 นิ้ว ด้วยระบบ Electric-Resistance-Welded Pipe (ERW) โดยมีศูนย์กระจายสินค้าอยู่ทั้งหมด 2 แห่ง คือ ศูนย์กระจายสินค้าลาดหลุมแก้ว และ ศูนย์กระจายสินค้าบางนา
แม้ว่าปัจจุบันจะมีผลกระทบจากสถานการณ์ความตึงเครียดระหว่างรัสเซียและยูเครน ทำให้ราคาเหล็กปรับตัวเพิ่มสูงขึ้น เนื่องจากรัสเซียและยูเครน เป็นผู้ผลิตเหล็กรายใหญ่อันดับต้นๆ ของโลกคิดเป็นสัดส่วนราว 5% รวมไปถึงค่าขนส่งที่ปรับตัวสูงขึ้นตามราคาน้ำมันที่ดีดตัวขึ้น และระยะเวลาการเดินทางที่เพิ่มขึ้น ซึ่งบริษัทยังคงติดตามสถานการณ์อย่างใกล้ชิด อย่างไรก็ตามบริษัทยังคงสามารถผลิตและจำหน่ายสินค้าได้ตามปกติ เนื่องจากแหล่งวัตถุดิบเหล็กของบริษัทมาจากเวียดนาม จีน และประเทศอื่นๆในภูมิภาค
บริษัทมุ่งมั่นที่จะขับเคลื่อนธุรกิจให้มีการเติบโต เพื่อยกระดับอุตสาหกรรมผ่านสินค้าและบริการที่มีคุณภาพ ด้วยนวัตกรรมที่ทันสมัยพร้อมเป็นพันธมิตรที่แข็งแกร่งของผู้มีส่วนได้ส่วนเสียทุกมิติเพื่อก้าวสู่การพัฒนาอย่างยั่งยืน ผ่าน 6 กลยุทธ์ คือ สร้างประสบการณ์ที่ดีให้กับลูกค้า ซื่อสัตย์สุจริตมีจริยธรรม ตระหนักในหน้าที่ความรับผิดชอบน่าเชื่อถือและไว้วางใจ ประสานงานแลกเปลี่ยนแลพการทำงานร่วมกัน การเรียนรู้และพัฒนาอย่างต่อเนื่อง รวมถึงความมุ่งมั่นสู่ความเป็นเลิศ
 
 
 